בס"ד , ר"ח תמוז , שבת פרשת קורח תשפ"ה

לבני הישיבה היקרים מאוד והוריהם

שלום רב.

**מבצע "עם כלביא".**זכינו לראות במהלך 12 ימי המלחמה האחרונים ניסים גדולים ועצומים. צה"ל הצליח לרסק את התעשיות הביטחוניות האיראניות, הפציץ את רוב הטילים הבליסטיים, השמיד את המפעלים הגרעיניים בעזרה גדולה של צבא ארצות הברית,  פגע בסמלי שלטון , חיסל למעלה מ-30 קצינים ברמת תא"ל ומעלה ועשרות מדעני גרעין והטיל מורא ופחד על רבי הטבחים מאירן. לכל החייל הזה שנעשה  בזירה שמשתרעת בין 1300 ל-2300 ק"מ אין אח ורע בתולדות העמים.  להק של מאות מטוסים שהה באוויר כמעט 24 שעות ביממה. מטוסי קרב, ביון, תדלוק, לוחמה אלקטרונית ועוד מבלי שאפילו כלי טייס מאויש אחד נפגע או הופל חו"ח !! (במלחמת ששת הימים יותר מרבע מהמטוסים הישראלים נפלו בקרבות) אנשי המוסד עשו באירן כבשלהם בצורה העולה על כל דמיון.    יחד עם זאת אנו זוכרים וכואבים את  26 האזרחים שנהרגו  מפגיעת הטילים, הפצועים ועשרות הבניינים שניזוקו. מחיר כבד וכואב  אך מחיר זה הוא כאחוז בלבד מהמחיר אותו העריכו המומחים הצבאים  שיידרש על מנת  להסיר האיום הגרעיני והבליסטי מאירן ולמגר את ראש ציר הרשע שתמך, אימן, הפעיל וכלכל ארגוני טרור נגד ישראל בכל רחבי המזרח התיכון.

מעל 20 שנה כל מנהיגי ישראל דאגו וחששו מהתקפה על איראן. אף אחד לא חשב ולא החליט שיוצאים להתקפה חד צדדית. כל הזמן חשבו להגיע דרך ארה"ב להסכמים כאלו ואחרים עם איראן. לפני כשבועיים ה' יתברך נתן עוז וכוח לראש הממשלה ולקבינט להחליט החלטה לצאת למתקפה קשה מאוד כנגד איראן. חיל האוויר עשה בשמי איראן כבשלהם.

**אנחנו רוצים להודות בכל פה ולשון לכל מי שהיה שותף במערכה-** לאנשי המוסד, צה"ל וכל הדרג הביטחוני **אך כולנו מודים בעיקר לבורא עולם על הניסים שגמל איתנו בשבועיים האחרונים.**

הרב יעקב אריאל שליט"א הורה לומר היום, ר"ח סיון , **הלל שלם לכבוד הנס**. ציבור אמוני חש כי "**זה היום עשה השם נגילה ונשמחה בו**" לפיכך החלטנו בישיבה לארגן היום תפילת ר"ח חגיגית ומיוחדת. יום של  תפילה הודאה ושמחה. זיכנו  ה' יתברך להחליט בשבוע שעבר שלא לחלק את התעודות בחיפזון או במייל **והיום זכינו ליום סיום היסטורי ושמח**.

הבנים התכנסו לבושי חולצות לבנות לתפילת ראש חודש חגיגית ואמירת הלל בבית המדרש הגדול. נתתי שיחה משמעותית בתוך התפילה לאחר תפילת ההלל והסברתי לבנים את המשמעויות, ההישגים והניסים היוצאים מדרך הטבע שזכינו לעבור. בסיום התפילה התקיימה סעודה חגיגית  בחדר האוכל  ולאחריה הרקדה משמחת במגרש עם הזמר משה תורג'מן . בשעה 11:30 התכנסנו לכיתות, כל כיתה שמעה דברי סיום  וסיכום מהמחנך  ולאחריה פרידה אישית מכל תלמיד לחלוקת תעודות.

לסיום הנושא הזה ברצוני להזכיר כאן קטע ששיתפתי בשבוע הראשון למלחמה לפני שנה ושמונה חודשים - ימים של הלם, בלבול ומבוכה. שימו לב איך אנו רואים בעיננו את התגשמות דברי הרואה הגדול.

שימו לב לפסקה הראשונה של "אורות המלחמה" שכתב הרב קוק זצ"ל. הדברים עמוקים ומסבירים את מהותה ותפקידה של המלחמה:

**כשיש מלחמה גדולה בעולם מתעורר כוח משיח.**עת הזמיר הגיע, זמיר עריצים, הרשעים נכחדים מן העולםוהעולם מתבסם,וקול התור נשמע בארצנו. היחידים הנספים בלא משפט, שבתוך המהפכה של שטף המלחמה, יש בה ממדת מיתת צדיקים המכפרת, ..... ואח"כ כתום המלחמה מתחדש העולם ברוח חדש ורגלי משיח מתגלים ביותר, ולפי ערכה של גודל המלחמה בכמותה ואיכותה ככה תגדל הצפיה לרגלי משיח שבה. .... בדעה גדולה, בגבורה עצומה, ובהגיון עמוק וחודר, בתשוקת אמת וברעיון בהיר, צריכים לקבל את התוכן הנשא של אור ד' המתגלה בפעולה נפלאה בעלילות המלחמות הללו ביחוד. "בעל מלחמות זורע צדקות, מצמיח ישועות, בורא רפואות, נורא תהלות, אדון הנפלאות, המחדש בטובו בכל יום תמיד מעשה בראשית, אור חדש על ציון תאיר ונזכה כולנו מהרה לאורו".

**שנזכה כולנו אי"ה לשובם של החטופים, לשלום אמת לאחוות אחים  ולעשות תמיד רצונו של מקום.**

**חלוקת תעודות סוף שנה"ל תשפ"ה** . כאמור - היום חלקנו  את תעודות מחצית ב'.  התעודות מהוות שיקוף של הישגי התלמידים במחצית זו  גם אם לא שיקוף מוחלט.  התעודה היא מראה של ההישגים הלימודיים במהלך השנה.  מנסה להעביר לתלמידים את המסר שמכל נפילה אפשר ללמוד ולהתקדם ואפילו להפוך אותה למקפצה קדימה.  מרגיש חובה ושמחה לציין שתלמידים רבים שיפרו את הישגיהם בשנה זו. נטלו אחריות וראו ברכה בעמלם.   גם אם יש עדין מה לשפר ולתקן- אני מבקש מההורים להרבות בעידוד ולא בביקורת.  מברך את כל אחד מהתלמידים על ההישגים היפים וההשתדלות להתקדם . בע"ה בשנה"ל הבאה נעלה כולנו קומה נוספת עם הבנים. **ברצוני לציין שעיינתי באופן משמעותי בכל תעודה , חתמתי וכתבתי הארה לכל תלמיד .** אשרינו שבנינו היקרים גרמו לי להתרגשות גדולה מההישגים הערכיים והלימודיים שלהם .

**לימוד מסכת ראש השנה בחופש הגדול .** כפי שכתבתי מספר פעמים - הישיבה  מקיימת  לימוד יומי במסכת ראש השנה במסגרת העמוד היומי. צוות נבחר מהר"מים מעביר שיעורים יומיים בזום בכל ימות השבוע . בימים א'-ה' בשעה 20:30.  בביום שישי בשעה 12.00 ובמוצ"ש בשעה 21.30 . כל ערב אני שולח קישור לשיעור. מוזמנים להשתתף ולעודד את הבנים. אפשר להתחיל גם בשבוע הבא.

**מה עושים בחופש הגדול ?? חשוב מאד שכל תלמיד יקבע לעצמו הרגלים לחופשה החל מהיום הראשון: מנין קבוע לתפילות.**תכנית מסודרת לחופש. זמן ללמוד, זמן לנוח, זמן לעשות כיף וזמן לעזור בבית!

**ועתה ניגש לפרשת השבוע , פרשת קורח .**

הפרשה מדברת על מחלוקת קורח ועדתו מול משה רבנו – **"כי כל העדה כולם קדושים....ומדוע תתנשאו על קהל ה'",** מה רצה קורח , על מה הוא חלק על משה רבנו ??

כמה נושא ההנהגה חשוב לתקופתנו , לעת הזו בה אנו נמצאים .

**מי באמת צריך הנהגה ?????**

**נאמר במדרש תנחומא בתחילת הפרשה :**

**"ויקח קורח" מה כתיב למעלה מן העניין (בחלק האחרון של הפרשה קודמת) ?דבר אל בני ישראל ואמרת אליהם ועשו להם ציצית (במדבר טו)? קפץ קרח ואמר למשה: אתה אומר 'ונתנו על ציצית 'וגו' טלית שכולה תכלת מה היא שיהא פטורה מן ציצית? א"ל משה חייבת בציצית. אמר לו קורח: טלית שכולה תכלת אינה פוטרת עצמה וארבעה חוטין פוטרים אותה?!  בית מלא ספרים מהו שתהא פטורה מן המזוזה? אמר לו חייבת במזוזה. אמר לו:  כל התורה כולה רע"ח פרשיות שיש בה כולן אין פוטרות את הבית ושתי פרשיות שבמזוזה פוטרות את הבית.  דברים אלו לא נצטוית עליהם ומלבך אתה בודאם**  . (תנחומא ,קרח  ב')

תיאור המחלוקת במדרש  הוא כפי שכתבתי בהשראת סמיכות הפרשה למצוות ציצית שנאמרה בפרשת שלח. בשתי הדוגמאות שלפנינו מייצג משה את הצד השמרני ואילו דווקא קורח מייצג את החדשנות והיצירה ההלכתית . קורח הוא חכם אופייני של בית המדרש ואילו משה דווקא הוא הולך ומתרחק מהמאפיינים הלמדניים.

באמצעות החשיבה היצירתית והלמדנית, מבקש קורח להשיג תוצאות פוליטיות.  קורח שואל את משה שתי שאלות והוא משוכנע,  שתיתכן רק  תשובה אחת לשתי שאלותיו. ציפיותיו של קורח לתשובתו של משה  התפוגגו כאשר שמע תשובה הפוכה מזו שחשב.

**בואו ונסביר את מחשבותיהם של קורח ומשה** .

המהר"ל ב'תפארת ישראל' (פרק כ"ב) מסביר, שקורח היה משוכנע שמשה יסבור, שטלית שכולה תכלת פטורה מן הציצית. וכי בגד שכולו תכלת זקוק לעוד פתיל תכלת בציצית כדי שהאדם יזכור את מצוותיו של הקב"ה ("למען **תזכרו** ועשיתם את כל מצוותי....) למה צריך להוסיף פתיל אחד של תכלת על כל הטלית שכולה תכלת, הרי ברגע שהאדם יראה את הטלית שכולה תכלת הוא ייזכר במצוות ה', אז למה צריך גם את פתיל התכלת ??

וכן לגבי המזוזה . וכי כאשר הבית מלא ספרים יש צורך בתזכורת מיוחדת של המזוזה? למה צריך לשים מזוזה ברגע שיש בית מלא ספרים?? **והנמשל** ברור, הרי כל העדה כולם קדושים ומדוע יש צורך באדם מיוחד שינהיג את הצבור ויהיה בעל מעמד גבוה יותר?!  **משה** נחרץ בעמדתו ולדעתו האומה זקוקה להנהגה ולאדם שיהיה במעלה גבוהה יותר.

קורח חשב,  שאומה שהיא ממלכת כוהנים וגוי קדוש אינה זקוקה להנהגה, שהרי כולם קדושים. משה סבור, שגם בשעה שהעם כולו קדוש יש צורך בגורם **שינווט** את העם גם מבפנים וגם כלפי חוץ. הגורם נמצא מחוץ לארון הספרים במזוזת הבית או  בפתיל התכלת שקשור בשולי הבגד ובכנפיו.

מנהיגות נחוצה לכל קהילה, לכל ציבור , **שכן ייחודו של המנהיג שהוא לוקח אחריות**. הוא מוביל את כולם , ולוקח אחריות על הנהגה זו. מתוך בחירת הדוגמאות ניתן להסיק, שמטרתו של קורח היא  לערער על  סמכותם של אהרן ומשה. 'בית מלא ספרים' – מתייחס למשה מוסר התורה לעם ישראל. טלית שכולה תכלת – מתייחס לסמכותו של אהרון, שבגדיו עשויים מתכלת.

קורח לא מבין שהעם זקוק למנהיגות – לפתיל תכלת בכנפה, שתוכל לסמן את היעדים. קורח קורא מחד, לביטול המחיצות, לביטול הפערים - "כולם קדושים" , לא צריך הובלה , לא צריך הנהגה , אבל מאידך הוא מתעלם מהעובדה שאנשים שונים זה מזה.  גם עדה שלכאורה כולם קדושים אין בה טליתות שכולן תכלת. היות שהאנשים שונים הם צריכים מנהיג שיוביל את כולם .

**תשובתו של משה**:  וכי יש  טלית שכולה תכלת?! ומאז ועד היום השתרש המשפט כביקורת לאותו אחד, שמתהדר בכישוריו ובמידותיו ואינו מסוגל לראות שום חסרון או פגם באישיותו. כך שטלית בהגדרה לא יכולה להיות כולה תכלת וזקוקה היא לפתיל תכלת נוסף.

משה ואהרן קיבלו ארון ספרים (תורה)  וטלית תכלת (כהונה) מה' יתברך והתבקשו להנהיג את ישראל, לקחת אחריות על כל העם , על אף שמוצאם משבט לוי הם הנהיגו את האומה כולה על גווניה השונים.

**מהו המסר מדברים אלו ??**

**יש קבוצות בעם , יש חילוקי דעות וזה עניין לגיטימי, לא כולם צריכים לחשוב אותו הדבר. אבל למרות חילוקי הדעות עלינו להישאר מאוחדים, אוהבים האחד את השני , שלא תחשוב קבוצה אחת שהיא הקבוצה עם המסרים הנכונים והיתר טועים......עלינו להתאחד דווקא בימים מורכבים אלו , ושיהיה ברור לכולנו שאנחנו צריכים "פתיל תכלת" או "מזוזה" שינהיגו את הציבור , את כולנו , בדרכים הישרות, הנכונות והאמתיות.**

**ונקודה חשובה נוספת בעניין המחלוקות.**

כתבתי "שיש מחלוקות והן לגיטימיות", אבל צריכים לדעת שיש שני סוגי מחלוקות.

**המשנה במסכת אבות אומרת** – שיש שני סוגי מחלוקות : מחלוקת שהיא לשם שמים ומחלוקת שאינה לשם שמים, וצריכים לדעת שגבול דק עובר ביניהן שתוצאותיו הן הפוכות לחלוטין. **מחלוקת לשם שמים** יוצרת ובונה : הגדלת התורה וריבויה תלויים בריבוי המחלוקות כפי שכתב הרב קוק זצ"ל על מאמר חז"ל – "תלמידי חכמים מרבים שלום בעולם" כי מחלוקות אלו באות לברר את אמיתתה של תורה. אך **מחלוקת שאינה לשם שמים** שהן מחלוקות הורסות ומכלות באש כל חלקה טובה.

מתי מחלוקת לשם שמים יכולה להפוך למחלוקת שאינה לש"ש ?? ברגע שנכנסות מחשבות אישיות וניפוח האגו האישי.

ביום השני לבריאת העולם לא נאמר – "כי טוב", כי בו ביום נבראה המחלוקת (בריאת המים העליונים והתחתונים). ה' יתברך ייסד את הבריאה על אחדות ואילו הפירוד גורם לכאורה פירוד בשמו של ה' יתברך, ומתוך פירוד זה נוצר סדק בבריאה עצמה. **רק האחדות היא יסוד של כל הבריאה והתנאי ההכרחי לנוכחות ה' בבריאה .**

לפי זה מובן שמחלוקת שהיא לש"ש, מפרה ומרבה את מציאות ה' בעולם, ולכן היא מביאה עימה ברכה לעולם , ואילו מחלוקת שלא לש"ש אין סופה להתקיים כי היא מביאה קללה לעולם.

**זכרו !!!! כל מהות מחלוקת קורח ועדתו הייתה על הצד האישי, מחלוקת לשם כבוד. שום דבר ממה שקורח חלק על משה רבינו לא הייתה לתיקון הבריאה ושלמותה, אלא לצורך עצמו , ולכן זה כילה את העולם , ואז האדמה נפתחת ובולעת את כל אנשי המחלוקת שהייתה שלא לש"ש.**

**שבת שלום ומבורך ובשורות טובות**

**אוהבכם ומוקירכם...וכבר מתגעגע אליכם**

**שרגא פרוכטר – ראש הישיבה**